Di tmurt-nneɣ tikwal ad nnaɣen sin yemeddukal naɣ sin watmaten, yiwen ur iẓer acuɣer. Win yekkren a tt-yesker gar sin yemeddukl naɣ sin watmaten. Ad yini kan i kra n yiwen: „Atan ameddakel-ik naɣ gma-k yenna-d akka d wakka fell-ak“, dɣa argaz-a ad yerr ameddakel-is naɣ gma-s d acengu alma tenger tmeddurt, war ma yessuter-t ɣef ayen yeḍran.
Llan kra n yezwawen (llant kra n tezwawin) qqaren (t): „ur yessefk ara a nettnaɣ gar-neɣ. Yessefk a nemyuṭṭaf afus deg ufus i wakken a nessali tamurt“.
Nekk mačči akka i ẓerreɣ tilufa. Imenɣi (amcaqlal) gar-aneɣ yessefk ad yili. M‘ ur yelli ara, ur nzemmer ara a nseggem ayen ur nelhi di tmurt-nneɣ d wayen i-ɣ-yettcekkilen tikli ɣer zdat. Amdan yessefk ad yesɛu lkuraj a d-yini tidet ɣas tqerreḥ. Dacu kan annect-a mačči s imenɣi n „nnif n twaɣit“, maca s imenɣi „zeddigen“, imenɣi s tilas. Amedya: Ma yella nnuɣen sin watmaten ɣef anwa ara ad yawin taxxamt tameqqrant deg wexxam isen-d-yeǧǧa babat-sen, ur yessefk ara ad nnaɣen war tilisa alma yeɣli-d wexxam fell-asen, a ten-yemḍen akken di sin. Ma yennuɣ yiwen d gm-as yessefk ad yeɛreḍ ad yerr –iman-is deg
wemḍiq-is.
Imenɣi d yad iɣ-yekksen izerfan-nneɣ ur yessefk ara ad yili s tiɣenddeft. Yessefk ad yili “s uskikkeḍ n wallaɣ”, „s usismeḍ n idammen“. Da zemreɣ ad iniɣ: „Imenɣi yessefk ad yili s „tirrumit“, mačči s „nnif n twaɣit“. Acku „nnif n twaɣit” ur yessawaḍ ɣer yiswi. “Nnif n twaɣit” yessawaḍ bab-is ɣer yeɣẓer.
Da ad iniɣ ayen ahat aṭas n warraw n tmurt-nneɣ ur d-zeggen ara yid-i. Nekk ad iniɣ: ma yeɣli-d yiwen deg kra n tmara anida ara ad yili gar truẓi d kennu, yessefk ad yeknu. Acku ma yekna yiwen yezmer ahat ad yekker ad ibedd kra n wass. Ma yerreẓ, dayen terwi
fell-as.
Argaz n “nnif n twaɣit” ur iseɛɛu “tirrumit”. Ma d tirrumit, nettat teɣleb tirrugza, teɣleb
„nnif n twaɣit”. Dacu kan tella “tirrumit, tella tirrumit”.
Akli Azwaw
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn